
Tumoros betegek fájdalomcsillapítására használt erős opioidok felírási szokásai a háziorvosok körében

Bevezetés: Hazánkban a daganatos betegek számára felírt opioidok mennyisége elmarad a nyugati országok átlagától, ami hozzájárul a tumoros betegek suboptimális fájdalomcsillapításához. A megfelelő fájdalomcsillapítás akadályai részben az ellátók oldaláról jelentkeznek, amiben kulcsszerepe van a háziorvosoknak, akik az erős opioidok folyamatos felírására kizárólagosan és saját hatáskörben jogosultak. Kutatásunk célja feltérképezni, hogy Magyarországon milyen opioid felírási szokások dominálnak, és ezeket milyen tényezők befolyásolják a mindennapi gyakorlatban.
Módszerek: Előzetesen az opioid gyógyszerkészítmények magyarországi forgalmi adatainak elemzését végeztük, majd országos szinten gyűjtöttünk adatokat háziorvosoktól kérdőíves formában az erős opioidok felírási szokásaira vonatkozóan (n=91).
Eredmények: Az onkológiai indikációval felírt opioidok esetében 88%-ban a betegek fentanyl tartalmú transzdermális tapaszt kaptak, per os opioid (oxycodone, oxycodone-naloxone, morphine) csak 12%-ban került felírásra. A megkérdezett háziorvosok 96%-a végez önállóan dózisemelést, áttöréses fájdalomra azonban csak 55%-uk írja fel a szükséges rövid hatású opioidot. A szakmai ismeretekre vonatkozó kérdések közül a kezdő oxycodone dózisát és a morphine-ekvivalens opioid dózisokat a megkérdezettek 30%-a tudta helyesen, holott 76% felkészültnek vallotta magát a tumoros betegek fájdalomcsillapításával kapcsolatban. A helyes válaszok aránya szignifikánsan magasabb volt palliatív képzésben részt vett, valamint a fiatalabb háziorvosok körében, azonban nem mutatott kapcsolatot más szakvizsgával, vagy a szaksegítségek elérhetőségével. A megkérdezettek 20%-a ismer fájdalomcsillapításra vonatkozó protokollt/szakmai irányelvet.
Megbeszélés: Annak ellenére, hogy a WHO ajánlás elsőként a per os készítményeket javasolja, hazánkban mégis a fentanyl tapasz használata dominál. A betegek megfelelő fájdalomcsillapítása érdekében a vizsgált területek (protokollok ismerete, szakmai tudás) fejlesztésre szorulnak, ezért a háziorvosok számára palliatív irányú képzések szervezése kiemelkedően fontos, ami része kutatásunk következő fázisának.



